'Fad øl’ er noget andet end ’fadøl’. ’Heste piller’ er noget andet end ’hestepiller’. Og ’bedstemor boller’ er noget ganske andet end ’bedstemorboller’. Men danske børn og unge har fået vanskeligere ved at finde ud af, hvornår tingene skal skrives i et eller to ord. På den måde bliver en ’barpige’ hurtigt til en ’bar pige’, ’lammefrikadeller’ til ’lamme frikadeller’ og en ’billigbog’ til en ’billig bog’.

Særskrivningsfejl er en af de mest almindelige stavefejl blandt børn og unge, ikke blot i Danmark, men også i de øvrige skandinaviske lande. Faktisk har danske unge så svært ved det, at særskrivningsfejl sammen med r-fejl udgør de to største grupper af stavefejl i en undersøgelse fra Sprognævnet af danske folkeskoleelevers afgangsprøve i diktat.

»Selv når det er vigtigt at skrive korrekt, fordi man får en karakter for det, har de unge svært ved sammenskrivninger. Det skyldes formentlig, at de ser så meget engelsk, hvor tingene oftere skrives i to ord. Og at mange stavekontroller sætter rød streg under en korrekt sammenskrivning, som forsvinder, når man deler ordet i to«, siger forsker ved Dansk Sprognævn Margrethe Heidemann Andersen.